Twee vas ná moord op Nelspruit-prokureurGerrit Stander (38) en sy dogtertjie (Foto: Facebook) Twee mans is Donderdag vasgetrek vir die moord op Gerrit Stander (38) nadat hy en sy gesin Maandag vroegoggend op ŉ kleinhoewe in die Plaston-omgewing, digby Witrivier in Mpumalanga, aangeval is. Kapt. Lloyd Ramovha, woordvoerder van die Valke, sê die mans, onderskeidelik 26 en 30 jaar oud, is die middag in Kabokweni naby Witrivier vasgetrek. Ramovha sê die Valke, in samewerking met polisiebeamptes van Mbombela (Nelspruit) en Witrivier, het inligting ontvang oor ŉ transaksie waar die mans een van die gesteelde selfone wou verkwansel. “Die ondersoekspan het na die plek waar die transaksie sou plaasvind, gegaan en die mans daar aangekeer,” sê Ramovha. Die polisie het beslag gelê op een selfoon, ŉ tablet en ŉ naaldwerkmasjien wat Maandag uit die Standers se huis gesteel is. Twee selfone, ŉ televisie en ŉ skootrekenaar is ook tydens die aanval gesteel. Die mans sal na verwagting volgende week Maandag in die landdroshof in Witrivier verskyn. Intussen duur die ondersoek voort. Stander is Maandag vroegoggend tydens die aanval drie keer geskiet en het later in die hospitaal aan sy beserings beswyk. Hy het alles in sy vermoë gedoen om sy vrou, Yolandi, en hul agtjarige dogtertjie te beskerm toe vermoedelik vyf mans hul huis omstreeks 02:00 betree het. Volgens Stander se broer, MC (41), het die mans die oggend die elektriese heining se draad geknip om op die kleinhoewe te kom. Hulle het die huis se veiligheidshek met ŉ stuk plank, waarvan die punt skerpgemaak is, oopgebuig, en só toegang tot die huis verkry. Binne die huis het die mans die Standers oorval, waarna ŉ hewige struweling tussen Gerrit en die mans ontstaan het. Stander is erg aangerand. In die proses het hulle ook vyf skote afgevuur waarvan drie skote hom in die long, lewer en arm getref het. Stander se vrou, Yolandi, se trouring is van haar vinger afgesteel. Sy en hul agtjarige dogtertjie is nie fisiek beseer tydens die voorval nie. MC het sy broer as ŉ held beskryf wat sy gesin tot die dood toe beskerm het. Gerrit sou vandag verjaar het.